জাতীয় পার্টি (এরশাদ)

**জাতীয় পার্টি** বাংলাদেশের একটি রাজনৈতিক দল, যা ১৯৮৬ সালের ১ জানুয়ারি হুসেইন মুহাম্মদ এরশাদ তার সামরিক শাসনকে বেসামরিক রূপ দেওয়ার জন্য প্রতিষ্ঠা করেছিলেন। প্রতিষ্ঠার দুই বছরের মধ্যে দলটি দুটি সংসদীয় নির্বাচনে জয়লাভ করে, যদিও উভয় নির্বাচন ব্যাপকভাবে ত্রুটিপূর্ণ হিসেবে বিবেচিত। ১৯৯০ সালের গণঅভ্যুত্থানে এরশাদের পতনের পর, দলটি নির্বাচনী আধিপত্য ফিরে পেতে ব্যর্থ হয় কিন্তু আওয়ামী লীগের সাথে বেশ কয়েকবার জোট সরকারে যোগ দেয়। ২০১৪ সালের নির্বাচনের পর, এটি সংসদীয় বিরোধী দল এবং ক্ষমতাসীন আওয়ামী লীগ জোট মন্ত্রিসভায় অংশগ্রহণ করে দ্বৈত ভূমিকা পালন করে, বিরোধী দল হিসেবে চিহ্নিত হয়। অন্যান্য প্রধান বিরোধী দলগুলো বর্জন করা সত্ত্বেও এটি শেখ হাসিনার অধীনে পরবর্তী নির্বাচনে অংশ নিয়ে সংসদে বিরোধী দলের ভূমিকা পালন করেছে। শেখ হাসিনার পতনের পর, কিছু গোষ্ঠী হাসিনা সরকারের সাথে অতীতের সহযোগিতার কারণে দলটিকে নিষিদ্ধ করার দাবি উত্থাপন করেছে। প্রতিষ্ঠার পর থেকে দলটি বারবার ভাঙনের সম্মুখীন হয়েছে এবং বর্তমানে জাতীয় পার্টি (এরশাদ) নামে নিবন্ধিত দলটি দুটি প্রতিদ্বন্দ্বী উপদলে বিভক্ত: একটির নেতৃত্বে আছেন জি এম কাদের এবং শামীম হায়দার পাটোয়ারী, এবং অন্যটির নেতৃত্বে আছেন আনিসুল ইসলাম মাহমুদ, এবং এ বি এম রুহুল আমিন হাওলাদার।

## ইতিহাস

দলটি সামরিক শাসক হুসেইন মুহাম্মদ এরশাদ কর্তৃক ১৯৮৬ সালের ১ জানুয়ারি প্রতিষ্ঠিত হয়। তিনি বাংলাদেশ সেনাবাহিনীর প্রধান ছিলেন। তিনি ২৪ মার্চ ১৯৮২-র অভ্যুত্থানের মাধ্যমে ক্ষমতা দখল করেন। তিনি দেশ শাসন করেন প্রধান সামরিক আইন প্রশাসক হিসেবে। এরশাদ কর্তৃক জারি করা জরুরি অবস্থার সময় রাজনীতি নিষিদ্ধ ছিল, যখন বিচারপতি আ ফ ম আহসানউদ্দিন চৌধুরীকে বাংলাদেশের রাষ্ট্রপতি নিযুক্ত করা হয়। আ ফ ম আহসানউদ্দিন চৌধুরীর নেতৃত্বে এরশাদের ১৯ দফা কর্মসূচি ঘোষণার মাধ্যমে ১৯৮৩ সালের ১৭ মার্চ জনদল গঠিত হয়।

চৌধুরী ১৯৮৩ সালের ২৭ নভেম্বর জনদল গঠনের ঘোষণা দেন। আহসানউদ্দিন চৌধুরী ছিলেন আহ্বায়ক এবং এম এ মতিন সাধারণ সম্পাদক। যখন এরশাদ রাষ্ট্রপতি হন, আওয়ামী লীগ (মিজান)-এর নেতা মিজানুর রহমান চৌধুরীকে চেয়ারম্যান এবং রিয়াজ উদ্দিন আহমেদ (যিনি তার এলাকায় ভোলা মিয়া নামে পরিচিত) সাধারণ সম্পাদক ঘোষণা করা হয়। এরশাদ বাংলাদেশ জাতীয়তাবাদী দল (আজিজুর)-এর রাজনীতিবিদ শাহ আজিজুর রহমান-এর নেতৃত্বে জনদল ও বাংলাদেশ মুসলিম লীগ, গণতন্ত্রী দল, ইউনাইটেড পিপলস পার্টির সদস্যদের নিয়ে দ্বিতীয় রাজনৈতিক দল জাতীয় ফ্রন্ট গঠন করেন। মওদুদ আহমেদ এবং আনোয়ার হোসেন মঞ্জু জাতীয় ফ্রন্টে যোগ দেন। ছয় মাসের মধ্যে ফ্রন্ট ভেঙে দেওয়া হয় এবং ১৯৮৬ সালের ১ জানুয়ারি এরশাদকে চেয়ারম্যান করে জাতীয় পার্টি নামে একটি নতুন রাজনৈতিক দল গঠিত হয়।

১৯৮৬ সালের ৭ মে নির্বাচনে জাতীয় পার্টি জাতীয় নির্বাচনে ১৫৩টি আসন জয়লাভ করে। নির্বাচনটি নিরপেক্ষ বা সুষ্ঠু বলে বিবেচিত হয়নি। ১৯৮৬ সালের ১৫ অক্টোবর এরশাদ বাংলাদেশের রাষ্ট্রপতি নির্বাচিত হন। ১৯৮৭ সালে গণতন্ত্রের দাবিতে বিক্ষোভ জোরদার হয়। ফলস্বরূপ, এরশাদ ১৯৮৭ সালের ৬ ডিসেম্বর জাতীয় সংসদ ভেঙে দেন। ১৯৮৮ সালের ৩ মার্চ অনুষ্ঠিত চতুর্থ জাতীয় সংসদের নির্বাচনে জাতীয় পার্টি ২৫১টি আসন পায়, অন্যদিকে বাংলাদেশ জাতীয়তাবাদী দল এবং আওয়ামী লীগ সহ অন্যান্য প্রধান রাজনৈতিক দলগুলি নির্বাচন বর্জন করে। ক্রমবর্ধমান আন্দোলন ও আন্তর্জাতিক চাপের মুখে এরশাদ ১৯৯০ সালের ডিসেম্বরে পদত্যাগ করেন।

এরশাদ ১৯৯১ সালের ৬ ডিসেম্বর ক্ষমতা হস্তান্তর করেন বিচারপতি শাহাবুদ্দিন আহমেদের কাছে। এরশাদ গ্রেপ্তার হন এবং তার সহকারী মিজানুর রহমান চৌধুরী ভারপ্রাপ্ত চেয়ারম্যান হন। ১৯৯১ সালের ২৭ ফেব্রুয়ারি জাতীয় নির্বাচনে জাতীয় পার্টি তৃতীয় সর্বোচ্চ সংখ্যক ৩৫টি আসন পায়। তত্ত্বাবধায়ক সরকারের অধীনে ১৯৯৬ সালের ১২ জুন অনুষ্ঠিত সংসদীয় নির্বাচনে জাতীয় পার্টি ৩২টি আসন জয়লাভ করে। জাতীয় পার্টি বাংলাদেশ আওয়ামী লীগ-নেতৃত্বাধীন মন্ত্রিসভায় যোগ দেয়। জাতীয় পার্টির মহাসচিব আনোয়ার হোসেন মঞ্জুকে যোগাযোগমন্ত্রী হিসেবে শেখ হাসিনার মন্ত্রিসভায় অন্তর্ভুক্ত করা হয়। ২০০০ সালের মধ্যে জাতীয় পার্টি তিনটি গ্রুপে বিভক্ত হয়, এর একটি অংশ নেতৃত্ব দেন জেনারেল এরশাদ, অন্যটি আনোয়ার হোসেন মঞ্জু এবং নাজিউর রহমান মঞ্জুর নেতৃত্বে বাংলাদেশ জাতীয় পার্টি। ২০০১ সালের সংসদীয় নির্বাচনে এরশাদের নেতৃত্বাধীন অংশ ১৪টি আসন পায়, অন্যদিকে আনোয়ার হোসেনের নেতৃত্বাধীন অংশ একটি আসন পায়। ২০১৪ সালের নির্বাচন জাতীয় পার্টির জন্য একটি বিতর্কিত নির্বাচন ছিল, যেখানে এরশাদের তৎকালীন মুখপাত্র ববি হাজ্জাজ প্রকাশ্যে ঘোষণা করেন যে জাতীয় পার্টি নির্বাচনে অংশ নেবে না। ২০১৪ সালের নির্বাচনের পর এরশাদ বাংলাদেশ আওয়ামী লীগ-নেতৃত্বাধীন সরকারে প্রধানমন্ত্রী শেখ হাসিনার বিশেষ দূত হন। জাতীয় পার্টি বিরোধী দলে পরিণত হয় এবং এরশাদের স্ত্রী রওশন এরশাদ বিরোধীদলীয় নেতা হন। বিরোধী দল হওয়া সত্ত্বেও, জাতীয় পার্টির কিছু নেতা সরকারি মন্ত্রিসভায়ও ছিলেন। ২০১৬ সালের জানুয়ারিতে এরশাদের ভাই জিএম কাদের দলটির সহ-সভাপতি করা হয়। ২০১৬ সালের এপ্রিলে এরশাদ রওশনকে দলটির সহ-সভাপতি নিযুক্ত করেন। ২০১৭ সালের মার্চে এরশাদ ইঙ্গিত দেন যে তিনি অন্যান্য ১৪টি দলের সাথে একটি নতুন রাজনৈতিক জোট গঠন করতে পারেন। তবে পরবর্তী সাধারণ নির্বাচনের জন্য এইচএম এরশাদের নেতৃত্বে জাতীয় পার্টি নিজস্ব ৫৮ দলীয় মহাজোট গঠন করে। ২০১৭ সাল পর্যন্ত ৫৮টি দলের মধ্যে শুধুমাত্র জাতীয় পার্টি এবং বাংলাদেশ ইসলামী ফ্রন্টের নির্বাচন কমিশনে নিবন্ধন ছিল।

২০২৪ সালের ৩১ অক্টোবর, "ফ্যাসিবাদবিরোধী ছাত্র, শ্রমিক ও জনতা’র" ব্যানারে বিক্ষোভকারীদের একটি দল ঢাকার বিজয়নগরে জাতীয় পার্টির কেন্দ্রীয় কার্যালয় ভাঙচুর ও অগ্নিসংযোগ করে।

## নির্বাচনী ইতিহাস
### সংসদ নির্বাচন

## চেয়ারম্যান
জাতীয় পার্টির চেয়ারম্যান হলেন জাতীয় পার্টির প্রধান নির্বাহী কর্মকর্তা, তিনি জাতীয় পার্টিকে পরিচলনা করেন। ২০১৯ সালের ৫ মে দলের চেয়ারম্যান হুসাইন মুহাম্মদ এরশাদ শারীরিক অসুস্থতার কারণে হুসেইন মুহাম্মদ এরশাদ জিএম কাদেরকে দলের ভারপ্রাপ্ত চেয়ারম্যান হিসেবে ঘোষণা করেন। হুসেইন মুহাম্মদ এরশাদের মৃত্যুর পর জিএম কাদের জাতীয় পার্টির চেয়ারম্যান হিসেবে নিযুক্ত হন।

## আরও দেখুন
* সম্মিলিত জাতীয় জোট
* বাংলাদেশ আওয়ামী লিগ 
* বাংলাদেশ জাতীয়তাবাদী দল
* বাংলাদেশের রাজনৈতিক দলের তালিকা

## তথ্যসূত্র

বিষয়শ্রেণী:বাংলাদেশের রাজনৈতিক দল
বিষয়শ্রেণী:এশিয়ার উদারপন্থী দল
বিষয়শ্রেণী:বাংলাদেশী জাতীয়তাবাদ
বিষয়শ্রেণী:১৯৮৬-এ বাংলাদেশে প্রতিষ্ঠিত
বিষয়শ্রেণী:জাতীয় উদারপন্থী দল
বিষয়শ্রেণী:এশিয়ার রক্ষণশীল দল